Incidentul armat de la Giurgiulești a fost o acțiune militară, desfășurată la data de 2 iulie 1940, care a implicat "Compania a V-a" din "Regimentul V Care de Luptă" din Galați, comandată de căpitanul Napoleon Alexandru Popescu, și o coloană de blindate sovietice. Incidentul a avut loc în capul de pod de peste râul Prut situat în fața punctului de trecere al râului de la Galați - Giurgiulești, cu șase ore înainte de evacuarea și cedarea oficială a Basarabiei, a Bucovinei de Nord și a ținutului Herța.